ועדת העבודה, הרווחה והבריאות, כנסת 18, פרוטוקול מספר 603, 2012-01-02 11:15

חיים כץ: יום שני, ז' בטבת, ה-2 בינואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק דמי מחלה (היעדרות עקב הריון ולידה של בן/בת זוג) (תיקון – חופשת לידה לאב), התשע"א-2011 של חבר הכנסת אורי אריאל, איתן כבל, אורי מקלב, אורי אורבך, ציפי חוטובלי ומיכאל בן-ארי.

חיים כץ: אתה יכול להסביר לי איך כל כך הרבה חברי כנסת חשבו על הרעיון הדרמטי הזה בו זמנית?

חיים כץ: אתה, אורי אריאל, כיוזם ומציע.

אורי אריאל: אני מבקש מהיושב ראש חופשת לידה של החוק במשך שבועיים.

אורי אריאל: תודה ליושב ראש.

אורי אריאל: אנחנו אחרי דיבורים עם המשרדים הרלוונטיים מתוך מטרה להגיע להסכמות.

אורי אריאל: מתוך ניסיון להגיע להבנות ומתוך הסכמה שלי מראש שהדברים יתואמו עם משרד האוצר, תוך יידוע – כך נדמה לי כתוב – של משרד העבודה והרווחה, אני חושב שבסך הכול יש הסכמות ואני חושב שאפשר להתקדם.

חיים כץ: הסכמות על מה?

חיים כץ: תסביר את הצעת החוק.

אורי אריאל: הצעת החוק באה לתת תוספת ימים של חופשה לאבות המאושרים.

חיים כץ: היא באה לתת תוספת ימי חופשה?

חיים כץ: זה לא כך כפי שאני קורא.

אורי אריאל: חופשה שתאפשר לאבות להיות יותר עם ילדיהם ונשותיהם.

אורי אריאל: הוויכוח שהיה עם המשרדים השונים ובעיקר עם האוצר הוא על חשבון מה יילקחו הימים האלה.

חיים כץ: אתה מגדיר את זה כתוספת ימי חופשה, אני לתומי יכול לחשוב שאם מגיעים לי 15 ימי חופשה במשך השנה, אז החוק נותן לי 16 ימים אבל לא כך הוא הדבר.

חיים כץ: זאת לא תוספת ימי חופשה.

חיים כץ: בהצעת החוק שלך אתה רוצה לאפשר לאזרח להיות יחד עם היולדת במשך שמונה ימים ואתה לא נכנס לשאלה איך משלמים אותם.

אורי אריאל: כן נכנסנו.

אורי אריאל: היה דיון והיו הערות על כך מכאן ולכאן.

אורי אריאל: נכנסנו והגענו לאיזשהו מודל עם האוצר.

חיים כץ: מה הוא אומר?

אורי אריאל: אני צריך להסתכל.

חיים כץ: שאומר שבמשך שמונה ימים הוא יוכל להיות עם המשפחה, עם היולדת והילוד.

אורי אריאל: עד כאן: להלן הפירוט.

אורי אריאל: האוצר יתקן אותי אם אני טועה.

אורי אריאל: שלושה ימים על חשבון חופשה וחמישה ימים על חשבון ימי מחלה שזה סעיף אחר.

אורי אריאל: אם לעובד חסרים ימי חופשה או מחלה, הוא יכול להשלים את זה במסגרת חופשה ללא תשלום.

חיים כץ: הוא צריך אישור?

אורי אריאל: לא, הוא לא צריך אישור.

אורי אריאל: הוא כרגיל צריך להודיע, אבל הוא יכול לקחת את הימים האלה.

אורי אריאל: זאת זכותו.

חיים כץ: אתה טוב מאוד במה שאתה עושה.

אורי אריאל: אתה יכול להרחיב בזה?

חיים כץ: אני ארחיב.

חיים כץ: פעם כשהיית יוצא לחופשה ללא תשלום, היה נפגע לך החסכון הפנסיוני והיו סופרים לך את הימים.

אורי אריאל: מתחשבנים.

חיים כץ: כן, היית יוצא והיו אומרים לך שאתה מקבל איקס אחוזים פחות לפנסיה והיו נפגעים אלה שעבדו פחות מ-35 שנים.

חיים כץ: הייתה פרוצדורה של יציאה לחופשה ללא תשלום.

חיים כץ: כשאתה יוצא לחופשה ללא תשלום, אתה גם עושה קלירנס מהעבודה, אתה נפרד ממקום העבודה שלך.

חיים כץ: בהסדר הפנסיוני זה נגמר, מאחר שאתה מדבר על חופשה בעקבות לידה ואין יותר אנשים, כנראה, או לא צריך את אצבעות הרגליים כדי להגיע לכאלה שיולדות והן בהסכם שהייתה להן פנסיה מסוג זה שהימים משפיעים.

חיים כץ: היום אתה צובר כסף כך שזה לא משפיע.

אורי אריאל: היה סעיף שאמר מה קורה אם גברים יורדים אבל הסכמנו להוריד אותם.

אורי אריאל: הייתה הדרה וזה לא היה נוח אבל הסכמנו על זה.

חיים כץ: מי שאין לו חופשה, שייתנו לו לצאת את כל הימים על חשבון ימי מחלה.

אורי אריאל: ונניח שהוא מיצה את ימי המחלה?

חיים כץ: אז איך הוא יצא בכלל?

חיים כץ: בדרך כלל ימי מחלה זה חצי שנה.

חיים כץ: אתה יכול לצבור עד חצי שנה ימי מחלה.

חיים כץ: תקופת הפוריות הממוצעת, גיל 40.

חיים כץ: צריך לראות כמה אחוזים מהאוכלוסייה חולה חצי שנה בתקופה הזאת.

אורי אריאל: מעט מאוד.

חיים כץ: כמעט ואין.

חיים כץ: זה זניח.

אורי אריאל: לכן אתה מציע להוריד את זה?

חיים כץ: לא.

חיים כץ: יש הרבה יותר אנשים שאין להם חופשה בגלל חופשות כפויות ובגלל שהם צריכים לצאת לשבועיים בשנה.

חיים כץ: יש הרבה יותר אנשים שאין להם חופשה.

חיים כץ: הוא מתחיל לעבוד ביולי ובאוגוסט יצאו לחופשה של שבועיים והוא נכנס למינוס חופשה שמאפשרים לו גשרים של החגים ויש לו בעיה של חופש.

חיים כץ: צריך להפוך את הסדר.

חיים כץ: חמשת הימים הראשונים צריכים להיות על חשבון מחלה.

חיים כץ: למי שאין חופשה שנתית, יעלו לו לשמונה ימי מחלה.

חיים כץ: אתה לא יכול לקחת מבן אדם או ממי שיש לו פחות ממכסה מסוימת של ימי חופשה.

חיים כץ: אם למישהו יש יום או יומיים חופשה ואתה אומר לו שעכשיו הוא מנצל את זה לשמונת הימים שלו ומחר יאמרו לו שלא נותנים לו ללכת, אז יש כאן בעיה.

חיים כץ: יש הרבה אנשים בגיל הפוריות, דווקא בגילאים האלה כי אז הם נכנסים למעגל העבודה.

חיים כץ: היום ילדים צעירים שמסיימים את הלימודים אחרי טיול צבא הם בני 28-30.

אורי אריאל: תלוי באיזה קהלים ובאיזה ציבורים.

חיים כץ: אתה צודק.

חיים כץ: הציבורים עליהם אני מדבר הם אלה שהולכים לצבא, אחר כך נוסעים לטייל ואחר כך הולכים ללמוד.

אורי אריאל: הציבורים שלנו הולכים לצבא, יוצאים לטיול ואחרי כן הילדים או הם בעגלה או בזמן קריב אבל אלה שמקפידות, זה גם זה וגם זה.

חיים כץ: אני לא מדבר אתך על אגרת שידור.

חיים כץ: לכן הורדנו להם את אגרת השידור כי אין להם טלוויזיה.

אורי אריאל: נכון.

אורי אריאל: לשם מה הם צריכים טלוויזיה?

חיים כץ: הם לא צריכים טלוויזיה.

חיים כץ: זה גם נכון.

חיים כץ: אני רוצה לדבר עם האוצר.

חיים כץ: הצעת החוק היא לא דרמטית.

חיים כץ: גם אתם מבינים שהיא לא דרמטית.

חיים כץ: למה אתם לא הופכים את הסדר?

חיים כץ: תהפכו את הסדר.

חיים כץ: אני לא חי עם זה.

חיים כץ: תהפכי את הסדר ונחיה עם זה.

חיים כץ: אני לא חי עם זה טוב.

חיים כץ: אני מרגיש בהצעת החוק שהאוצר בא ואומר שהוא פוגע כדי להיות רע.

אורי אריאל: לא, אל תייחס להם את זה.

רותם רולף: אני רותם רולף, רכזת תעסוקה באגף התקציבים משרד האוצר.

רותם רולף: אני אנסה להסביר את הרעיון.

רותם רולף: בעיקרון מדובר כאן

רותם רולף: בהצעת חוק שכמו שאני מבינה באה לתת איזושהי הטבה לעובד שיוכל לשהות בבית בלי לקבל איזשהו אישור מראש מהמעסיק וזאת בימים מסוימים שאשתו יולדת.

חיים כץ: אירוע לא חשוב כזה פתאום.

רותם רולף: לא אמרתי זאת.

חיים כץ: יש בטח הרבה מעסיקים שלא יתנו אישור למישהו או מישהו צריך לקחת את אשתו כי יש לה ירידת מים, אבל הוא יגיד לה שהוא צריך לצלצל למעסיק ולשאול אותו מה עושים עם המים שיורדים, משקים את הפרחים או הולך אתה לבית החולים.

רותם רולף: יש כאן עוד כמה ימים לאחר מכן.

רותם רולף: אני לא יודעת אם בכל מקום עבודה זה אפשרי, אבל יש כאן איזשהו שינוי כמו שאנחנו רואים.

חיים כץ: בכל מקום שזה לא אפשרי, רצוי לא לעבוד.

חיים כץ: בכל מקום שהמעסיק לא נותן לבן אדם שנולד לו ילד להיות עם אשתו ביום שאחרי הלידה או יום אחרי כן, רצוי לא לעבוד במקום הזה.

רותם רולף: בכל מקרה ההצעה המקורית כמו שהיא הונחה לפתחה של ועדת השרים לענייני חקיקה, הייתה לה עלות גם משקית וגם תקציבית משמעותית.

רותם רולף: לכן ועדת השרים התנגדה לה.

רותם רולף: לאחר מכן חבר הכנסת המציע הציע איזושהי חלוקה, ליצור איזון בין מה שהעובד תורם מהצד שלו לבין העלות של המעסיק ואני אנסה להסביר את זה.

חיים כץ: תנסי להסביר את החופשה ללא תשלום.

חיים כץ: זה מעניין אותי.

רותם רולף: ההצעה שלנו לא הייתה חופשה ללא תשלום.

רותם רולף: אני אנסה להסביר את ההצעה לא כפי ששונתה כרגע על שולחן הוועדה אלא כמו שהגענו להסכמה עם חבר הכנסת המציע.

שמרית שקד: גם ההצעה שלכם הייתה ימי חופשה ואם אין לו ימי חופשה, אז חופשה ללא תשלום.

רותם רולף: הרציונאל היה שהעלות תתחלק כדלקמן:

רותם רולף: בעצם מתוך שמונה ימים יהיו שלושה ימי חופשה.

רותם רולף: ימי החופשה מפחיתים את חבות המעביד מבחינת התשלומים כלפי העובד.

רותם רולף: בנוסף יהיו חמישה ימי מחלה.

חיים כץ: חמישה ימי מחלה והוא צריך להביא אישור מרופא?

רותם רולף: לגבי הלידה.

רותם רולף: ברגע שיש לידה, יש לידה.

רותם רולף: לא צריך אישור מרופא.

רותם רולף: לכן אני אומרת שמדובר כאן באיזושהי הטבה לעובד שלא קיימת היום.

רותם רולף: חמישה ימי מחלה מבחינת תשלום אפקטיבי לפי החוק זה שווה ערך לשלושה ימים כי אלה חמישים אחוזים על היום השני, חמישים אחוזים על היום השלישי ומאה אחוזים על היום הרביעי והחמישי.

רותם רולף: אם כן, זה שווה ערך לשלושה ימים.

רותם רולף: אז מצד אחד המעסיק חב לעובד את שלושת ימי המחלה האלה ומצד שני מתקזזת החבות שלו בשלושה ימי חופשה שהעובד לוקח ויש עוד יומיים שהם חולקים ביניהם.

רותם רולף: זאת אומרת, אם המעסיק צריך לקחת עובד אחר, אז יש לו תשלום לעובד אחר ומצד שני העובד לא מקבל תשלום עבור היומיים האלה.

חיים כץ: אצלכם באוצר, אתם חיים בוואקום?

חיים כץ: איפה אתם חיים?

חיים כץ: המעסיק בשביל יומיים ייקח עובד אחר?

חיים כץ: כשאצלכם באוצר הולך, לוקחים עובד אחר?

חיים כץ: עושים שיפטינג ממחלקה אחרת?

רותם רולף: הכוונה לא לאוצר או לעבודה במשרדים.

רותם רולף: הכוונה היא למשמרות למשל.

חיים כץ: אז הוא מזיז עובד בתוך המעגל שלו.

חיים כץ: מה זה עובד אחר?

רותם רולף: בסוף הוא צריך לשלם עבור הימים האלה כך או כך.

רותם רולף: זאת אומרת, בימים שהוא משלם מחלה, יש לו תשלום כפול, גם לעובד שתופס את המשמרת וגם לעובד בימי מחלה.

רותם רולף: ביום של החופשה, הוא בעצם מעסיק עובד אחר אבל הוא מקזז מהחבות שלו כלפי העובד מבחינת ימי החופשה.

רותם רולף: ביומיים הנוספים הוא לא משלם והוא לא מקזז שום דבר אלא הוא רק משלם לעובד שתפס את המקום במשמרת.

רותם רולף: מצד שני, העובד נמצא בבית אבל לא מקבל תשלום.

רותם רולף: זה הרעיון.

חיים כץ: מה עם עובד שאין לו ימי חופשה?

רותם רולף: עובד שאין לו ימי חופשה, לכן הצענו שתהיה את החופשה ללא תשלום.

חיים כץ: איזו פרוצדורה צריכה להיות?

חיים כץ: אתם נחתתם לאוצר מהאוניברסיטה ואין לכם ניסיון חיים מעשי בעבודה.

חיים כץ: אתם באתם למקום שלא מקיש על המשק הישראלי.

חיים כץ: אולי ב-OECD באלבניה זה קיים.

חיים כץ: אולי.

חיים כץ: באיזה תאריך אני צריך לעשות חופשה ללא תשלום?

חיים כץ: במיוחד שאני כבר לא צריך כסף כי נולד לי תינוק ואני מקבל מענקים.

חיים כץ: איזה תהליך אני צריך לעבור לקראת חופשה ללא תשלום?

רותם רולף: עד כמה שאני יודעת צריך למלא טופס שמבקש יציאה לחופשה ללא תשלום מול משאבי אנוש.

רותם רולף: זה לא אמור להיות תהליך מסורבל.

חיים כץ: את מבינה שבחופשה ללא תשלום אין יחסי עובד-מעביד?

חיים כץ: את מבינה את זה?

חיים כץ: אתם דנתם בזה?

רותם רולף: דנו בזה ויש גם את היועצת המשפטית של משרד התעשייה.

רותם רולף: כבר יש בחוק את כל הנושא של ההתייחסות.

חיים כץ: את אומרת שהיא לפחות מבינה.

חיים כץ: דבי, בבקשה, מה זה החל"ת הזה?

חיים כץ: תסבירי לנו.

דבורה ספיר אליעזר: עורכת הדין די ספיר אליעזר מהלשכה המשפטית במשרד התעשייה.

דבורה ספיר אליעזר: בעיקרון, מכוח חוק עבודת נשים, אולי אני אנסה להסביר את מסגרת החוק ואת החופשות השונות שאנחנו נותנים לאבות מכוח חוק עבודת נשים.

דבורה ספיר אליעזר: יש חופשות לידה למיניהן גם כשהעובד יכול להתחלק עם אשתו וגם כאשר בת זוגו של העובד לא יכולה לטפל בילד.

דבורה ספיר אליעזר: העובד מקבל אז חופשת לידה מהיום הראשון והיא מהווה כאילו היא חופשת לידה לעובדת.

דבורה ספיר אליעזר: אותו הדבר.

דבורה ספיר אליעזר: בחוק יש אפשרות לעובד לקבל חופשות ללא תשלום למיניהם.

דבורה ספיר אליעזר: הוא יכול לקבל חופשה ללא תשלום כאשר אצלו ההחזקה הבלעדית של הילד, כי אז הוא מקבל את החופשה ללא תשלום לתקופה ארוכה.

חיים כץ: דבי, דברי אתי על חופשה ללא תשלום למשך יומיים.

דבורה ספיר אליעזר: יש אפשרות.

חיים כץ: מה זאת אפשרות?

חיים כץ: לאן אתם מובילים?

חיים כץ: אם אני הייתי מחוקק חוק בו אני מבקש מכם חופשה ללא תשלום ליומיים, איך הייתם מגיבים?

חיים כץ: הייתם אומרים לי שאני לא שפוי.

חיים כץ: הפרוצדורה מסביב עולה הרבה מעבר ליומיים האלה.

דבורה ספיר אליעזר: השאלה היא האם יש איזושהי דוגמה בחוק ואכן יש דוגמה בחוק.

דבורה ספיר אליעזר: אני תכף אסביר אותה.

דבורה ספיר אליעזר: השאלה של העקרונות שנקבעו, הם נקבעו עם משרד האוצר וזאת ההחלטה.

חיים כץ: אבל הם לא מבינים בזה.

דבורה ספיר אליעזר: שאלו אותי אם יש משהו בחוק עבודת נשים, ואכן יש.

חיים כץ: מה הוא אומר?

דבורה ספיר אליעזר: אם העובדת חולה, עובדת יולדת חולה וצריכה להישאר מאושפזת בבית החולים גם אם זה לא לזמן ממושך, זכותו של בן הזוג לקחת חופשה ללא תשלום.

חיים כץ: מה זה זמן לא ממושך?

דבורה ספיר אליעזר: שבוע.

חיים כץ: לא שבוע.

חיים כץ: מעל.

חיים כץ: תסתכלי בחוק.

דבורה ספיר אליעזר: יכול להיות שטעיתי.

חיים כץ: תסתכלי בחוק.

דבורה ספיר אליעזר: התקופה שהעובדת נמצאת בחופשה ללא תשלום נמצאת בסעיף 6(ד).

דבורה ספיר אליעזר: העובדת יכולה לפצל את חופשת הלידה כך ששלושה שבועות או יותר.

חיים כץ: תחזרי על המספר.

חיים כץ: כמה?

דבורה ספיר אליעזר: לפצל את חופשת הלידה כך ששלושה שבועות או יותר.

חיים כץ: כאן את מדברת על יומיים.

דבורה ספיר אליעזר: יהיו תכוף לאחר יום הלידה ויתרת החופשה תחל במהלך תקופת האשפוז.

חיים כץ: שלושה שבועות.

דבורה ספיר אליעזר: זה אומר שהיא יכולה לפצל אחרי שהיא נמצאת בחופשת לידה שלושה שבועות, היא עדיין מאושפזת לאיזושהי תקופה ובמהלך התקופה של האשפוז היא ממשיכה את חופשת הלידה שלה.

חיים כץ: תמשיכי לקרוא את החוק הזה הלאה.

חיים כץ: תראי לכמה זמן.

דבורה ספיר אליעזר: לא כתוב לכמה זמן.

דבורה ספיר אליעזר: מדובר על תקופת האשפוז של היולדת.

חיים כץ: אני רוצה יום אחד חופשה ללא תשלום.

חיים כץ: יש לי תשע שעות חופשה או 18 שעות חופשה ואני רוצה חמישה ימי מחלה.

חיים כץ: יש לי עוד יום אחד.

חיים כץ: אני הולך ליום אחד של חופשה ללא תשלום ואז אני מנתק יחסי עובד-מעביד.

אורי אריאל: מה הבעיה בזה?

חיים כץ: אני לא עובד שלך יותר.

דבורה ספיר אליעזר: לא, אתה עובד.

חיים כץ: אני לא עובד שלך יותר.

אורי אריאל: מה המשמעות של זה?

חיים כץ: הכול.

קריאה: הניתוק.

אורי אריאל: תסבירי לי בשפת בני אדם.

אורי אריאל: ניתוק, בסדר, אבל מה קורה בפועל?

דבורה ספיר אליעזר: העובד לא צובר זכויות התלויות בוותק.

חיים כץ: כלום.

קריאה: יכולים לפטר אותו.

דבורה ספיר אליעזר: לא.

דבורה ספיר אליעזר: בחוק הזה לא.

חיים כץ: הפרוצדורה מסביב, זאת שצריכה להיות, היא יותר מאשר יום חופש.

חיים כץ: הם באים ואומרים היום חופש, אבל הפרוצדורה מסביב, הטפסים שצריך למלא, הכניסה, היציאה, אתה עוזב את החברה.

אורי מקלב: קופות גמל וכל הדברים האלה.

חיים כץ: הכול נעצר.

דבורה ספיר אליעזר: עובדת גם יכולה להיעדר מהעבודה לדוגמה כשהיא עוברת טיפולי פוריות.

דבורה ספיר אליעזר: הימים של טיפולי הפוריות הם היעדרות.

חיים כץ: ללא תשלום, אבל לא חופשה ללא תשלום.

חיים כץ: דבי, היא לא יוצאת לחופשה ללא תשלום.

חיים כץ: עכשיו אני מתפרע בעבודה ואני לא בא.

חיים כץ: הממונה נותן לי קנס ולא משלם לי את התשלום, אבל הכול נמשך רגיל.

חיים כץ: כאן אתה מגדיר חופשה ללא תשלום וחופשה ללא תשלום מוגדרת בחוק כניתוק יחסי עבודה של עובד-מעביד.

דבורה ספיר אליעזר: זה לא ניתוק.

דבורה ספיר אליעזר: זאת דחייה.

חיים כץ: דחייה, בסדר, אבל כל הזכויות שלך מופסקות ומוקפאות.

חיים כץ: חלילה באותו יום נפגעת, אין לך ביטוח.

אורי אריאל: עכשיו הבנתי.

קריאה: גם אפשר לפטר אותו.

אורי אריאל: לא מפטרים כל כך מהר.

חיים כץ: אין לו ביטוח.

חיים כץ: אני אומר שאת מושג החופשה ללא תשלום צריך למחוק.

חיים כץ: למי שאין חופשה, ייתנו לו להגדיל את ימי המחלה וזה יהיה על חשבון ימי המחלה.

חיים כץ: למי שיש חופש, ייקח חופש.

חיים כץ: מי שאין לו חופש, מתחת למכסה מסוימת, כי הוא לא רוצה לפגוע באנשים אבל מה שיכול לקרות זה שיש בן אדם שיש לו חמישים שעות חופש וזה אומר כשבוע וקצת.

חיים כץ: אומרים לו שבמקרה הזה אין בעיה, ייתנו לו מתחת לחופש.

חיים כץ: למחרת המפעל נסגר בחגים, הוא יוצא לשבוע חופש ואם אין לו מספיק, לא משלמים לו.

חיים כץ: אז הוא יכול ללכת הביתה כשהוא לא מקבל כסף.

אורי אריאל: הוא מקבל פחות.

חיים כץ: הוא לא מקבל על הימים.

אורי אריאל: על הימים האלה, כן.

חיים כץ: לפעמים הוא מקבל גם נזיפה כי כשמגיעים לדון בקידום אומרים לו שהוא נעדר.

חיים כץ: הוא ירוץ לדוחות לראות מתי הוא נעדר וכולי.

חיים כץ: כאן מתחילה פרוצדורה.

חיים כץ: ימי המחלה, אמרנו גם את גילאי המחלה, הם ימים נצברים עד תקרה מסוימת.

אורי אריאל: אמרת חצי שנה?

חיים כץ: כן.

חיים כץ: בדרך כלל עד 1,300-1,400 שעות אתה יכול לצבור.

חיים כץ: בגופים ציבוריים ימי המחלה, אם אתה לא משתמש בהם, בעת פרישה אתה מקבל עליהם כסף.

אורי אריאל: אתה יכול לפדות אותם.

חיים כץ: אתה פודה אותם.

חיים כץ: בחלק אתה פודה ובחלק אתה לא פודה.

חיים כץ: עכשיו אתה בא ואומר שאלה מעין ימי חופש.

חיים כץ: אם אין לי חופש, אין לי ימי מחלה, תן לי ללכת לימי מחלה ואנחנו לא מדברים על מיליארדים.

חיים כץ: צריך לתת להם לצאת לימי מחלה ולא להיכנס לפרובלמטיקה.

חיים כץ: אתה בא לעזור ולא בא לפגוע באנשים.

חיים כץ: אתה לא רוצה לפגוע אלא אתה מחוקק כדי לעזור.

אורי אריאל: כאן יוצאת פגיעה.

חיים כץ: אמרתי לך, הוא בסדר.

חיים כץ: הם אקדמאים, הם מלומדים אבל אין להם את האוניברסיטה של החיים.

אורי אריאל: אבל גם הם רוצים לעזור.

אורי אריאל: אל תהיה כל כך תקיף כלפיהם.

חיים כץ: אם הייתי בטוח במה שאתה אומר.

אורי אריאל: אני בטוח.

אורי אריאל: אני מכיר אותם ואני בטוח.

חיים כץ: אבל אתה מכיר אותם אחרת ואני מכיר אותם אחרת.

חיים כץ: דבי, אני חושב שאת צריכה לשבת עם הייעוץ המשפטי של הוועדה יחד עם נציגי האוצר.

חיים כץ: אני בטוח שהאוצר לא רצה לגרום לאנדרלמוסיה כזאת במערכת יחסי עבודה בדבר פעוט כזה.

חיים כץ: אם זה היה משהו בומבסטי, זה משהו אחר.

אורי אריאל: נניח אם זה היה חוק אלמנות צה"ל.

רותם רולף: אנחנו נשמח לשבת עם הייעוץ המשפטי, אבל אנחנו באמת חושבים שעדיין מיטיבים עם מצב קיים.

חיים כץ: זה בסדר, אבל אתם עושים נזק אחר.

רותם רולף: היום העובד בכל מקרה צריך לקחת ימי חופשה, אם הוא רוצה לצאת.

רותם רולף: גם אם אתה אומר שהמעביד בטוח ייתן לו לצאת וגם אם יהיה לו עומס בעבודה, הוא עדיין ייתן לו לצאת.

חיים כץ: אין לו ברורה.

חיים כץ: הוא ייתן לו לצאת כי אותו עובד, בטח הדור הצעיר, יקום וילך.

רותם רולף: גם אם אתה צודק והוא ייתן לו לצאת, עדיין הוא לוקח היום שבעה או שמונה ימי חופשה.

חיים כץ: ימי מחלה.

רותם רולף: היום זה רק במקרים מאוד חריגים.

חיים כץ: בחוק, הוא ייקח ימי מחלה.

דבורה ספיר אליעזר: לעניין הלידה, זה מהציר הראשון, לקראת הלידה של העובר, ו-24 שעות לאחר הלידה.

חיים כץ: אנחנו מוכנים ללכת לקראתכם.

חיים כץ: הלידה תהיה רק ביום חמישי ואז יש לנו שישי-שבת כך שנוריד יומיים.

חיים כץ: נעשה את זה כמו בימי השתלמות לשכר.

חיים כץ: הימים יהיו קלנדריים.

אורי אריאל: אני מציע שהיושב ראש יגיש הצעת חוק ברוח הדברים שאמר כרגע ואנחנו נתמוך בה.

אורי אריאל: לידות רק בימי חמישי.

אורי מקלב: הבנות בימי חמישי והבנים ביום שבת כדי שהברית תהיה בשבת.

חיים כץ: דבי, אני מציע שתשבו יחד עם הייעוץ המשפטי ותפתרו את בעיית החופשה ללא תשלום.

חיים כץ: זה לא רציני היציאה לשלושה ימי חופשה ללא תשלום כי הנזק יותר גדול מהתועלת.

חיים כץ: תעשו החלפות בין ימי המחלה לבין ימי החופשה ואז נקדם את החוק במהירות.

חיים כץ: אני רוצה שהנוכחים בחדר יבינו, כל אחד בחשיבתו הוא, שהמחוקקים הם חברי הכנסת, המצביעים בוועדה הם חברי הכנסת והמסתייגים הם חברי הכנסת.

חיים כץ: האוצר יכול להסתייג אבל זה ייעשה על ידי חבר כנסת או שר.

חיים כץ: תשבו עם הייעוץ המשפטי.

אורי אריאל: אפשר להכניס את זה לאיזושהי מסגרת זמן?

חיים כץ: אורי.

אורי אריאל: לפי תנועת הראש, הבנתי.

דבורה ספיר אליעזר: אני מבקשת להעיר לעניין החלפות הימים, ימי החופשה וימי המחלה.

דבורה ספיר אליעזר: אולי בכל מקרה נשאיר את זה כן לדיון כי יכול להיות שכן יהיו חמישה ימי מחלה ביחד ושלושה ימי חופשה.

שמרית שקד: בסדר.

שמרית שקד: הוא רק אמר להפוך את הסדר.

חיים כץ: אמרתי חמישה ימי מחלה ושלושה ימי חופשה.

אורי אריאל: קודם מזה ואחר כך מזה.

חיים כץ: לא ללדת קודם אלא קודם להיכנס להריון.

חיים כץ: זה התהליך.

חיים כץ: אורי, תזכור את זה.

חיים כץ: שלא תלך לרדת לפני שהכלה נכנסה להריון.

חיים כץ: תודה רבה.

חיים כץ: הישיבה נעולה.